อิม ยุน-อา

**อิม ยุน-อา** (; เกิด 30 พฤษภาคม ค.ศ. 1990) เป็นที่รู้จักในชื่อ **ยุนอา** เป็นนักร้อง นักแสดง นางแบบ และพิธีกรชาวเกาหลีใต้ เธอเป็นสมาชิกของเกิลส์เจเนอเรชัน เกิร์ลกรุ๊ปเกาหลีใต้ซึ่งเป็นหนึ่งในศิลปินที่มียอดขายสูงสุดในเกาหลีใต้ และเป็นหนึ่งในเกิร์ลกรุ๊ปเกาหลีที่มีชื่อเสียงระดับโลก นอกจากนี้ยังเป็นที่รู้จักในฐานะนักแสดงนำของซีรีส์ *[[ชะตารัก ลิขิตหัวใจ]]*  

หลังจากนั้น ยุนอาก็ได้รับความสนใจจากสาธารณชนและคำชื่นชมด้านการแสดงมากขึ้น จากการรับบทหลากหลายประเภทในละครอย่าง *[[รหัสรักบอดี้การ์ด]] [[บิ๊กเมาท์]] และ [[คิง เดอะ แลนด์]]* นอกจากนั้น ยุนอาก็ยังมีผลงานทั้งละคร ภาพยนตร์ และผลงานด้านดนตรีให้เราได้ติดตามอย่างต่อเนื่องในทุกๆ ปี

ความสำเร็จทั้งในด้านดนตรีและการแสดงของยุนอา ทำให้เธอได้รับสัญญาโฆษณาหลากหลายแบรนด์ โดยเฉพาะการร่วมงานระยะยาวกับ *Innisfree* และทำให้เธอได้รับการยกย่องให้เป็นหนึ่งใน **ไอดอลนักแสดงแถวหน้าของเกาหลี**

## ประวัติ
อิม ยุน-อา เกิดวันที่ 30 พฤษภาคม ค.ศ. 1990 ที่แดริมดง เขตยองดึงโพ กรุงโซล ประเทศเกาหลีใต้ ครอบครัวของเธอประกอบด้วยคุณพ่อและพี่สาวที่มีอายุมากกว่าเธอ 5 ปี ยุนอาสำเร็จการศึกษาระดับมัธยมปลายจากโรงเรียนมัธยมปลายแทย็อง และสำเร็จการศึกษาระดับปริญญาตรีจากมหาวิทยาลัยทงกุก สาขาวิชาการแสดงและภาพยนตร์ โดยได้รับ "รางวัลเกียรติคุณตลอดชีวิต (Lifetime Achievement Award)" ในพิธีรับปริญญา เมื่อเดือนกุมภาพันธ์ ค.ศ. 2015  

นอกจากนี้ ในปี 2014 ยุนอายังได้รับเลือกให้เป็น "ทูตประชาสัมพันธ์ของมหาวิทยาลัย" ร่วมกับ นาอึน และ นักแสดงหญิง พัคฮาซ็อน อีกด้วย

ยุนอาเริ่มต้นเส้นทางในวงการบันเทิงเมื่อปี 2002 หลังผ่านการคัดเลือกจากการออดิชัน "SM Saturday Open Casting Audition" และใช้เวลาฝึกฝนกว่า 5 ปี ภายใต้สังกัดเอสเอ็มเอนเตอร์เทนเมนต์ โดยฝึกทั้งการร้องเพลง การเต้น และการแสดงอย่างเข้มข้น ก่อนจะเปิดตัวอย่างเป็นทางการ เธอเริ่มเป็นที่รู้จักจากการปรากฏตัวในมิวสิกวิดีโอและโฆษณาหลายชิ้น โดยผลงานแรกคือมิวสิกวิดีโอเพลง “Magic Castle” ของวงทงบังชินกี ที่ออกในเดือนธันวาคมปี 2004 

ในเดือน สิงหาคม 2007 ยุนอาได้เดบิวต์ในฐานะสมาชิกวง เกิลส์เจเนอเรชัน และได้รับตำแหน่ง “เซ็นเตอร์” ของวง เธอเริ่มงานแสดงในปีเดียวกันจากละครเรื่อง *[[รักนี้ต้องโฮมรัน]]* จากนั้นยุนอาได้แจ้งเกิดอย่างเต็มตัวกับบทนำในละคร ''ชะตารัก ลิขิตหัวใจ'' ซึ่งมียอดเรตติ้งสูงถึง 41.5% และทำให้เธอคว้ารางวัลนักแสดงหญิงหน้าใหม่ยอดเยี่ยมจากงานประกาศรางวัลปลายปีหลายรางวัล ต่อมาเธอได้แสดงนำอย่างต่อเนื่อง โดยเฉพาะ *[[รักเธอไม่รู้ลืม]]* ซึ่งได้รับความนิยมอย่างมากในต่างประเทศ รวมถึง *[[รักวุ่นวายกับคุณชายนายกฯ]]* ที่ส่งให้เธอได้รับรางวัลจากงานประกาศรางวัลปลายปีอีกมากมาย

ในปี 2016 ยุนอาได้รับความนิยมในประเทศจีนจากซีรีส์ ''จูล่ง ขุนพลเทพสงคราม'' และออกมินิอัลบั้มภาษาจีนชื่อ "***Blossom"*** รวมถึงได้รับคำชมอย่างมากจากการแสดงใน *[[รหัสรักบอดี้การ์ด]]* ปีต่อมาเธอเปิดตัวในจอภาพยนตร์กับ *[[คู่จารชน คนอึนมึน]]* ซึ่งประสบความสำเร็จด้านรายได้และรางวัลมากมาย จากนั้นเธอมีผลงานต่อเนื่องและอัลบั้มเดี่ยวแรก "*A Walk to Remember"* ซึ่งทำยอดขายสูงสุดในวันแรกของศิลปินหญิงเดี่ยวในเกาหลีใต้ เธอยังสร้างชื่อจากภาพยนตร์ *[[ฝ่าหมอกพิษ ภารกิจรัก]]* และผลงานหลายๆ เรื่อง โดยเฉพาะ คิง เดอะ แลนด์ ที่ประสบความสำเร็จระดับโลกบน เน็ตฟลิกซ์ Global Top 10 ติดต่อกันถึง 3 สัปดาห์ ยืนยันสถานะของเธอในฐานะนักแสดงหญิงแถวหน้าของเกาหลีใต้

### พรีเซนเตอร์
ระหว่างงานโปรโมตของแบรนด์ Innisfree ที่นครเซี่ยงไฮ้ ในเดือนมกราคม ปี 2015 ยุนอาได้รับฉายาว่า **“ราชินีโฆษณา (CF Queen)”** จากการที่เธอได้ปรากฏตัวในภาพยนตร์โฆษณาทางโทรทัศน์จำนวนมาก และเป็นพรีเซนเตอร์ให้กับหลากหลายแบรนด์ ขณะเดียวกัน CNN ได้ยกย่องเธอเป็น **“หนึ่งในชื่อที่คนรู้จักกันดีทั่วภูมิภาคเอเชียแปซิฟิก”** ซึ่งมีส่วนช่วยให้แบรนด์ความงามเกาหลีเป็นที่นิยมในประเทศจีน

ก่อนเดบิวต์ในปี 2007 เธอเคยเป็นนางแบบให้กับแบรนด์สกินแคร์ Clean & Clear และเครื่องดื่มเกลือแร่ Sunkist Lemonade & Grapefruit Ade ในปี 2010 เธอกลายเป็นไอดอลคนแรกที่ได้เป็นพรีเซนเตอร์ให้กับบริษัทน้ำมันและโรงกลั่นรายใหญ่ของเกาหลีใต้ S-Oil ในปี 2012 เธอปรากฏในโฆษณามากกว่า 20 ชิ้น และถูกจัดอันดับเป็นอันดับที่ 5 ของคนดังที่มีจำนวนโฆษณามากที่สุดโดยเว็บไซต์ TVCF ซึ่งเป็นเว็บไซต์ข้อมูลโฆษณาที่ใหญ่ที่สุดในเกาหลีใต้ ในปี 2013 เธอได้เป็นพรีเซนเตอร์ต่างประเทศคนแรกของ Alcon Taiwan

ตั้งแต่ปี 2009 เธอเป็นพรีเซนเตอร์ระยะยาวของแบรนด์เครื่องสำอาง Innisfree นอกจากนี้เธอยังเป็นพรีเซนเตอร์ให้กับแบรนด์ดังอื่น ๆ เช่น Michael Kors, Estée Lauder, Pandora, DB Insurance, Tous Les Jours, Crocs, และ Lee Jeans

ในปี 2021 เธอกลายเป็นคนแรกที่ได้รับเลือกให้เป็น แบรนด์แอมบาสเดอร์ระดับโลกของแบรนด์แฟชั่นหรูจากอิตาลี “Miu Miu” ต่อมาในปี 2023 เธอได้เป็นพรีเซนเตอร์ระดับโลกของของคอลเลกชัน Spring/Summer 2023 ของ Miu Miu ร่วมกับ เคนดัลล์ เจนเนอร์ และคนดังอีกมากมาย

ในปี 2023 แบรนด์เครื่องประดับหรูจากฮ่องกง Qeelin ได้ประกาศแต่งตั้งเธอเป็นพรีเซนเตอร์ของแบรนด์ ต่อมาในปีเดียวกัน เธอเป็นพรีเซนเตอร์ระดับโลกของ Qeelin’s Bo Bo Collection ร่วมกับ หลิว ซือซือ

ในปี 2024 เธอได้เป็นพรีเซนเตอร์ระดับโลกของ Qeelin’s Wulu Echo Collection ต่อมาในปีเดียวกัน เธอเป็นพรีเซนเตอร์ระดับโลกของ Qeelin’s New Yu Yi Collection ร่วมกับ เลย์ ปัจจุบันเธอได้รับการเลื่อนตำแหน่งเป็นพรีเซนเตอร์ระดับโลกของ Qeelin และเธอยังได้รับเลือกให้เป็น แบรนด์แอมบาสเดอร์ของแบรนด์แฟชั่นหรู Valentino หลังจากเข้าร่วมงานโชว์แรกของ Alessandro Michele ครีเอทีฟไดเรกเตอร์เพื่อเปิดตัวคอลเลกชัน Spring/Summer 2025

ในปี 2025 แบรนด์ความงามชั้นนำอย่าง Sulwhasoo ได้แต่งตั้งเธอเป็น แบรนด์แอมบาสเดอร์ระดับโลก

### การทูต
ในปี 2012 ยุนอาได้รับแต่งตั้งเป็น **"ทูตกิตติมศักดิ์ของเขตจุง [[กรุงโซล]]"**, ปี 2014 เธอเป็นทูตของแคมเปญกองทุนเพื่อเด็กแห่งสหประชาชาติ ชื่อว่า **“UNIHERO” ที่เชิญชวนให้ผู้คนร่วมเป็น “ฮีโร่” เพื่อช่วยเหลือเด็กด้อยโอกาสทั่วโลก**, ปี 2015 เธอได้รับแต่งตั้งเป็น **"ทูตประชาสัมพันธ์ของกรมสรรพากรแห่งชาติ"** และได้รับ **"ประกาศเกียรติคุณจากประธานาธิบดี"** ในฐานะผู้เสียภาษีอย่างซื่อสัตย์, ปี 2016 เธอเข้าร่วมแคมเปญของ Crocs ชื่อ “Come As You Are” ในฐานะหนึ่งในแอมบาสเดอร์ระดับโลก, ปี 2018 เธอได้รับแต่งตั้งให้เป็น ทูตด้านความปลอดภัย ของโครงการ “Central Council for Safe Culture Campaign” เพื่อรณรงค์ป้องกันพฤติกรรมเสี่ยง เช่น การขับรถเร็วหรือจอดรถผิดที่ที่กีดขวางรถดับเพลิง ในปี 2019 เธอกลายเป็น เซเลบริตี้หญิงคนแรกที่ได้รับแต่งตั้งให้เป็นทูตโดยกระทรวงวัฒนธรรม กีฬา และการท่องเที่ยว และองค์การการท่องเที่ยวเกาหลี (KTO) ตั้งแต่เดือนกันยายน 2019 ได้เปิดตัวแคมเปญโฆษณา “Imagine Your Korea” เพื่อส่งเสริมการท่องเที่ยวเกาหลีให้เป็นที่รู้จักในต่างประเทศ โดยเผยแพร่ในประเทศจีน ญี่ปุ่น ไทย ฟิลิปปินส์ เวียดนาม และมาเลเซีย รวมทั้งขึ้นจอใน Times Square ทุกวันจนถึงเดือนมกราคม 2021

### การกุศล
ตลอดหลายปีที่ผ่านมา ยุนอาได้บริจาคให้กับองค์กรการกุศลต่าง ๆ เพื่อช่วยเหลือด้าน สวัสดิการสังคม และ การแพทย์ในช่วงการระบาดของโควิด-19 เธอเป็นสมาชิกของ “Honor Society” ของมูลนิธิ Community Chest of Korea และในเดือนมีนาคม 2025 อิมได้บริจาคเงิน ₩100 ล้านวอน ให้กับ Community Chest of Korea เพื่อช่วยเหลือผู้ประสบภัยจากเหตุ ไฟป่าครั้งใหญ่ในเกาหลีใต้เดือนมีนาคม 2025

## ผลงานเพลง
### มินิอัลบั้ม

### ซิงเกิ้ลโปรโมท

## ผลงานด้านพิธีกร

## ผลงานทางการแสดง

### ภาพยนตร์

### ละครโทรทัศน์

### มิวสิกวิดีโอ

### รายการโทรทัศน์

## รางวัลที่ได้รับ

## อ้างอิง

## แหล่งข้อมูลอื่น

* 
* 

หมวดหมู่:คริสต์ศาสนิกชนชาวเกาหลีใต้
หมวดหมู่:นักร้องป็อปหญิงชาวเกาหลีใต้
หมวดหมู่:นักแสดงเกาหลีใต้
หมวดหมู่:สมาชิกของเกิลส์เจเนอเรชัน
หมวดหมู่:ไอดอลหญิงชาวเกาหลีใต้
หมวดหมู่:บุคคลจากโซล
หมวดหมู่:ศิลปินสังกัดเอสเอ็มเอนเตอร์เทนเมนต์
หมวดหมู่:นักร้องหญิงชาวเกาหลีใต้ในศตวรรษที่ 21
หมวดหมู่:ศิษย์เก่าจากมหาวิทยาลัยทงกุก
หมวดหมู่:นักร้องจากโซล
หมวดหมู่:นักแสดงหญิงจากโซล